Kylian Mbappé

Kylian Mbappé Lottin (diranakakan 20 Disimbir 1998) ialah pamain sepak bal profesional Prancis nang main jadi penyerang gasan klub Real Madrid wan kapten tim nasional Prancis. Inya terkenal maraga keahliannya manggiring bal, gesit wan harat meulah gol.

Bakatnya sudah cungul matan lagi anum, jadi bintang gasan akademi remaja di AS Bondy, INF Clairefontaine, wan Monaco. Klub nang terakhir ngini meulah inya debut jadi pemain profesional gasan tim cadangan. Inya kada lawas jadi pemain inti reguler wan meulah gol gasan tim penambaian di musim 2016-2017, mendangani klub dapat galar penambaiannya di Ligue 1 pas umur 17. Musim esoknya, inya pindah ke Paris Saint-Germain berstatus pemain injaman, tagal ada kesepakatan kawa bagabung ke klub permanin di ujung musim lawan duit kisaran €180 juta. Inya jua jadi pemenang Kopa Trophy nang penambaian.

 Kehidupan awal 
Inya lahir di distrik ke-19 Paris wan diganalakan di Bondy, Seine-Saints-Denis, di pinggiran timur laut Paris. Abahnya, Wilfried Mbappé, urang Kamerun nang jua jadi agennya, begawi jadi pelatih sepak bal. Umanya, Fayza, urang Aljazair bakas pemain handball. Dingsanak tirinya Jirès Kembo Ekoko jua pemain sepak bal profesional. Inya bisi ading ngarannya Adeyemi Mbappé. Inya suah bepadah mun inya tu matan halus sudah mangatujui Cristiano Ronaldo.

 Karier klub 

 Penambaian karier 
Inya memugai kariernya di AS Bondy dilatih wan abahnya. Imbah itu inya pindah ke akademi Clairefontaine, di situ inya meulah banyak klub Prancis wan Spanyol nangkaya Real Madrid wan Valencia menawarinya kontrak. Inya suah ke Chelsea gasan percobaan pas umur 11, bahkan sempat main gasan tim anum Chelsea tanding lawan Charlton. Inya akhirnya main di klub Monaco.

 Monaco 

 Musim 2015-2016 
Inya debut lawan Monaco tanggal 2 Disimbir 2015 rahatan pertandingan 1-1 belawan SM Caen, inya masuk mengganti Fábio Coentrão menit 88. Maraga ngitu, inya jadi pemain Monaco peanumnya nang suah main di umur 16 tahun 347 hari wan mehapus rekor Thierry Henry 21 tahun nang halam.

20 Pebruari 2016, inya meulah gol penambaiannya gasan Monaco, golnya di perpanjangan waktu rahatan tanding lawan Troyes meulah Monaco menang skor 3-1. Pas 17 tahun 62 hari, inya jadi pemain peanumnya di tim pertama nang mencetak gol di sejarah klub Monaco nang lagi-lagi mehapus rekor Henry. Pas 6 Maret 2016, inya bekontrak profesional penambaian durasinya 3 tahun, meikatnya lawan AS Monaco sampai Juni 2019.

 Paris Saint-Germain 
31 Agustus 2017, Paris Saint-Germain meumumakan meminjam Mbappé matan Monaco. Duit nang dikeluarakan gasan meulah inya permanen €145 juta wan €35 juta gasan kontrak tambahan nang pacangan meulahnya jadi pemain kedua pelarangnya imbah Neymar. Inya mamakai baju nomor 39 di klub ngini.

Inya meulah gol pas debut 8 Siptimbir pas menang 5-1 tanding lawan Metz. Pas pertandingan ngini Benoît Assou-Ekotto dapat kartu merah maraga meulahnya gugur. 4 hari imbahnya, inya mencatat gol penambaian di Eropa menang 5-0 tanding lawan Celtic. Inya jadi bintang PSG pas menang 3-0 lawan Bayern Munich, membari asis gasan gol Edinson Cavani wan Neymar, gol keduanya meayak bek lawan tipuan menggiring bola di bawah batisnya.

8 Mai 2018, inya main pas PSG menang 2-0 lawan Les Herbiers VF dan dapat piala Coupe de France musim 2017-2018.

 Real Madrid 
3 Juni 2024 inya diumumkan Real Madrid sudah menandatangani kontrak 5 tahun, 2 hari imbah Madrid menang lawan Borussia Dortmund di Final Liga Champions UEFA 2024. Pengumuman ngini menuntungakan drama transfer 7 tahun nang dihadang-hadang urang. Imbah diumumakan ngitu, inya update status di akun media sosialnya menyambat "Ngini mimpi nang jadi kenyataan. Himung wan bangga kawa begabung lawan klub nang ulun impikan... Kadada nang kawa mengerti kayapa besemangatnya ulun maraga ngini!" Pas 16 Juli, inya diumumakan memakai nomor 9, jadi pemain Madrid penambaian nang mamakai nomor ngitu matan Benzema.

 Jujuhutan 

 Pranala luar 

Tumbung:Pamain Sepak Bal